《九日酌郑子馆欲游水头不果》
明代·皇甫汸

水上何言九日台，城西草堂今好开。霜前醉倩茱萸把，云外愁连鸿雁来。

宋馆凄凉无客赋，楚江迟暮有人哀。不堪殊土飞蓬鬓，那遣流光到菊杯。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。